Youri Djorkaeff

Youri Djorkaeff (s. 9. maaliskuuta 1968 Lyon, Rhône, Ranska) on ranskalainen entinen jalkapalloilija, joka pelasi hyökkääjänä tai  hyökkäävänä keskikenttäpelaajana. Djorkaeffin äiti on armenialainen ja isä kalmukki.

Djorkaeff aloitti uransa vuonna 1984 Grenoble Foot 38:n riveissä. Sen jälkeen hän edusti RC Strasbourgia, AS Monacoa ja PSG:tä, kunnes siirtyi kotimaansa ulkopuolelle, italialaiseen Internazionaleen vuonna 1996. Sieltä hän jatkoi Euroopan kiertomatkaansa Saksaan, 1.FC Kaiserslauterniin vuonna 1999. Vuonna 2002 Djorkaeff siirtyi monien yllätykseksi Valioliigan häntäpään joukkueeseen, Bolton Wanderersiin. Boltonista hän siirtyi kahden kauden jälkeen Blackburn Roversiin, jossa pelasi kuitenkin vain kolme ottelua ennen siirtoaan uran viimeiseksi jääneeseen seuraan, MetroStarsiin. Seurajoukkueuran kirkkaimmat saavutukset ovat tähän mennessä Cup-voittajien Cupin voitto PSG:ssä 1996 ja UEFA Cupin voitto Interissä 1998.

Ranskan maajoukkueessa Djorkaeff pelasi 82 ottelua, joissa hän teki 28 maalia. Hän edusti maataan MM-kisoissa 1998 ja 2002 sekä EM-kisoissa 1996 ja 2000. Vuosien 1998 ja 2000 arvokisat päättyivät voitonjuhliin.

Djorkaeffin isä Jean edusti hänkin Ranskaa maajoukkuetasolla.

Lähteet

Aiheesta muualla 
Djorkaeffin viralliset sivut  
Djorkaeff L'Equipen tietokannassa 
Djorkaeff Fussballdatenin tietokannassa 
Djorkaeffin pelaajaprofiili Yahoo! Sportin sivuilla 

Ranskalaiset jalkapalloilijat
Jalkapallon maailmanmestarit
Vuonna 1968 syntyneet
Elävät henkilöt
Jalkapallon Euroopan mestarit